|  |  |
| --- | --- |
| **5. NAPIREND** | **Ügyiratszám:** BSZ/ /2022. |

**ELŐTERJESZTÉS**

a Képviselő-testület **2022. november 2-i** nyilvános ülésére

|  |  |
| --- | --- |
| **Tárgy:** | **A közterületek használatáról szóló önkormányzati rendelet módosítása** |
| **Előterjesztő:** | Bíró Imre polgármester |
| **Előkészítette:** | dr. Varga Viktória jegyző |

**TISZTELT KÉPVISELŐ-TESTÜLET!**

A Hivatal mindennapi jogalkalmazása során tapasztalt problémák indokolják a hatályos rendelet módosítását, amely során az alábbi változásokat javaslom elfogadni:

* A közúti közlekedésről szóló 1988. évi I. törvény 46. § (1) bekezdés a) pontjában több hatáskört is a képviselő-testület, mint a helyi közút kezelőjének hatáskörébe utal. Ezeket a közterületek használatáról szóló önkormányzati rendelet polgármesteri hatáskörbe ruházza át, azonban a közút forgalmi rendjének kialakítása (Kkt. 34. §), valamint az útcsatlakozás létesítéséhez való hozzájárulás (Kkt. 39. §) nem szerepel ezek között. Célszerű az egységes eljárás érdekében ezeket is a polgármester hatáskörébe átadni.
* A hatályos rendelet a közutak igazgatásáról szóló 19/1994. (V. 31.) KHVM rendeletre hivatkozik, amely hatályát veszítette, helyette az útügyi igazgatásról szóló 26/2021. (VI. 28.) ITM rendeletet kell meghivatkozni;
* Adódhat olyan közterülethasználatra vonatkozó kérelem, amelynél indokolt lenne a kérelmező mentesítése a díjfizetés alól, így célszerű „egyéb közérdeket szolgáló, méltányosságot érdemlő okból” való mentesítési lehetőség beépítése a rendeletbe.

Kérem a Tisztelt Képviselő-testületet, hogy az előterjesztést megvitatni és a határozati javaslatot elfogadni szíveskedjenek.

|  |  |
| --- | --- |
|  | **HATÁROZATI JAVASLAT**  Balatonszepezd Község Önkormányzata Képviselő-testülete a közterületek használatáról szóló 7/2017. (V.30.) számú önkormányzati rendeletmódosításáról szóló rendelet-tervezetet elfogadja és \_\_\_/2022. (…) számon önkormányzati rendeletei közé iktatja. |

Szentantalfa, 2022. október 25.

|  |  |
| --- | --- |
|  | **Bíró Imre**  polgármester |

**Balatonszepezd Község Önkormányzata Képviselő-testületének**

**.../2022. (...) önkormányzati rendelete**

**a közterületek használatáról szóló 7/2017. (V.30.) számú önkormányzati rendelet módosításáról**

*(tervezet)*

Balatonszepezd Község Önkormányzata Képviselő-testülete az Alaptörvény 32. cikk (2) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a következőket rendeli el:

**1. §**

A közterületek használatáról szóló 13/2020. (X.19.) önkormányzati rendelet 11. §-a a következő c) ponttal egészül ki:

*(A polgármester a következő esetekben a közterület-használati díj fizetésének kötelezettsége alól – kérelemre – részben vagy egészben felmentést adhat:)*

„*c)* egyéb közérdeket szolgáló, különösen közszolgáltatást kiváltó vagy a lakosság jelentős részének komfort érzetét javító célú szolgáltatás megvalósítása miatti okból.”

**2. §**

(1) A közterületek használatáról szóló 13/2020. (X.19.) önkormányzati rendelet 14. § (1) bekezdése helyébe a következő rendelkezés lép:

„(1) Közút nem közlekedési célú igénybevételéhez közútkezelői hozzájárulás szükséges. A közút nem közlekedési célú igénybevételének részletes szabályait a közúti közlekedésről szóló 1988. évi I. törvény és az útügyi igazgatásról szóló 26/2021. (VI. 28.) ITM rendelet határozza meg. A közút kezelője a közút nem közlekedési célú igénybevételére (továbbiakban: igénybevétel) irányuló kérelem elbírálása során a 26/2021. (VI. 28.) ITM rendelet szerint jár el.”

(2) A közterületek használatáról szóló 13/2020. (X.19.) önkormányzati rendelet 14. § (12) bekezdése helyébe a következő rendelkezés lép:

„(12) A Képviselő-testület a közúti közlekedésről szóló 1988. évi I. törvény 46. § (1) bekezdés a) pontja alapján a 3. § (2) bekezdésében, 7. § (3) bekezdésében, 12. § (5) bekezdésében, 14. § (1) bekezdés a) pontjában, 15. § (1) bekezdésében, 33. § (2) bekezdésében, 34. §-ában, 36. §-ában, 37. § (2) és (3) bekezdésében, 39. §-ában, 41. §-ban, 42. § (3) bekezdésében, 42/A. § (1) és (2) bekezdésében, és a 43. § (1) bekezdésében meghatározott közútkezelői hatáskörét a polgármesterre ruházza át.”

**3. §**

Ez a rendelet a kihirdetését követő napon lép hatályba.

Balatonszepezd, 2022. november 2.

|  |  |
| --- | --- |
| **Bíró Imre**  polgármester | **dr. Varga Viktória**  jegyző |

**HATÁSVIZSGÁLAT**

A 2011. január 1-jétől hatályos, a jogalkotásról szóló 2010. évi CXXX. törvény (a továbbiakban: Jat.) 17. §-a szerint:

**17. §** (1) A **jogszabály előkészítője –** a jogszabály feltételezett hatásaihoz igazodó részletességű **– előzetes hatásvizsgálat elvégzésével felméri a szabályozás várható következményeit**. Az előzetes hatásvizsgálat eredményéről ... önkormányzati rendelet esetén a helyi önkormányzat képviselő-testületét tájékoztatni kell. [...]

**(2) A hatásvizsgálat során vizsgálni kell**

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket”.

**A közterületek használatáról szóló önkormányzati rendelet módosításáról szóló rendelet** tervezetében (a továbbiakban: Tervezet) foglaltak várható hatásai – a Jat. 17. § (2) bekezdésében foglalt elvárások tükrében – az alábbiak szerint összegezhetők:

**a) A tervezett jogszabály valamennyi jelentősnek ítélt hatása**

**aa) A jogszabály társadalmi, gazdasági, költségvetési hatásai**

A Tervezet elfogadásának releváns társadalmi, gazdasági költségvetési hatása nincs.

a**b) A jogszabály környezeti és egészségi következményei**

A Tervezetben foglaltaknak közvetlen környezeti és egészségi következményei nincsenek.

**ac) A jogszabály adminisztratív terheket befolyásoló hatásai**

A Tervezet elfogadása adminisztratív többletterhet nem keletkeztet.

**b) A jogszabály megalkotásának szükségessége, a jogalkotás elmaradásának várható következményei**

A Tervezet elfogadására a hatékony és jogszerű hatósági joggyakorlat biztosítása okán van szükség.

**c) A jogszabály alkalmazásához szükséges személyi, szervezeti, tárgyi és pénzügyi feltételek**

A Tervezet elfogadása esetén a rendelet alkalmazása a jelenlegihez képest több személyi, szervezeti, tárgyi és pénzügyi feltételt nem igényel.